L-OECD (Organisation for Economic Co-operation and Development) qalet li l-Coronavirus ġabet l-ekonomija għarkupptejha globalment u se ndumu s-snin biex nirkupraw mill-ħsara li ġabet magħha din il-pandemija. Is-Segretarju Ġenerali tal-OECD, Angel Gurría qal li x-xokk li ħadet l-ekonomija ħafna agħar mill-kriżi finanzjarja. F’intervista mal-BBC, Gurría qal li nistgħu ninsew li ladarba l-virus jgħib, kollox se jerġa’ jiġi lura għan-normal f’tebqa t’għajn. Is-Segretarju Ġenerali qal li fost l-akbar ekonomiji tad-dinja jispiċċaw f’riċessjoni fix-xhur li ġejjin. Huwa qabbel l-inċertezza ekonomika tal-lum ma’ dik li ġab miegħu l-attakk terroristiku ta’ 9/11, iżda qal li diġà qed inħossu riperkussjonijiet ħafna akbar minn dak tal-2001.